
מערכת חילונית או דתית 
אליהו רוזנפלד
שיח לשבת משפטים
כשקוראים את פרשת משפטים ישנן כמה שאלות שעולות באופן מיידי עוד לפני שנכנסים לדון בתוכן עצמו. כידוע פרשת משפטים תוחמה משני צידיה בבריתות. מצד אחד, עומד מעמד הר סיני ומצדה השני, בסופה של פרשת משפטים, מופיע ברית האגנות. מעבר למיקום המיוחד של פרשת משפטים ניתן לראות בבירור את השוני הניסוחי שבינה לבין עשרת הדיברות. בעוד עשרת הדיברות מנוסחות באופן אפודיקטי פרשת משפטים כולה מנוסחת בצורה קזואיסטית. עוד שאלה עובדה שעולה בהקשר זה הינה עצם הופעת פרשת משפטים, על דיני הנזיקין שבה, בתורה. קאסוטו מנסח עובדה זו בצורה יפה:
המסורת המשפטית של המזרח הקדמון לכל ענפיה היתה מסורת חילונית ולא דתית. מקורות המשפט היו מצד אחד הנוהג, הקונסואטודו, ומצד שני רצונו של המלך... אין בקובצי החוקים הנ"ל שום חוק שייך לדרכי פולחן או לעניינים דתיים אחרים ותכנם כולו חילוני. לעניינים הדתיים היו מוקדשות תורות מיוחדות ונפרדות... וכשאנו באים לדמות ולהשוות את חוקי התורה אל חוקי העמים השכנים אין לשכוח... את הבדל האופי שביניהם: החוקים של העמים השכנים אינם ניתנים בשם האלים, אלא בשם המלכים, ואילו חוקי התורה אינם ניתנים בשם המלכים, ואף לא בשם משה כמנהיג ישראל, אלא הם הוראות דתיות ומוסריות בענייני משפט, הנמסרות בשם אלהי ישראל.
הצירוף של עובדות אלה מעלה כמה שאלות. מדוע אכן נכתבו חוקי הנזיקין בתורה כקובץ חוקים דתי בשונה משאר העמים? אם חוקים אלה הם אכן דתיים מדוע הם נכתבים בצורה קזואיסטית ולא באופן אפודיקטי המדגיש את המוחלטות והטקסיות הדתית? ומה מקומה של פרשה זו בין שתי הבריתות, מעמד הר סיני וברית האגנות.
כשמתבוננים בפנומן של דיני נזיקין ללא הזדקקות לפרשת משפטים נראה בברור שדיני נזיקין הינם קטגוריה ממונית לגמרי. דיני נזיקין עוסקים בישוב בעיה העולה בין שני אנשים. אדם שמזיק לאדם אחר צריך לשלם לו. ברם, נראה שביד הצד הניזק למחול על הממון אותו הוא צריך לקבל – קבלת הממון הינה זכות של האדם עליה הוא יכול למחול. כלומר, דיני הנזיקין מהווים מעין מערכת צדק שבין אדם לחברו, וככזו, היא גמישה ועלולה להשתנות בהתאם לצורכיהם של המזיק והניזק. מכיוון שכך, ברור מדוע הדתות העתיקות כולם לא כללו את דיני הנזיקין בקודקסים הדתיים שלהם אלא כקובץ עצמאי חילוני אשר אינו יונק את סמכותו מאל כזה או אחר. הנזיקין קשורים בישוב מחלוקות בין שני אנשים וככאלה הם אנושיים לגמרי. מכיוון שהכך הניסוח הקזואיסטי אותו אנו מוצאים בקודקסים המשפטיים העתיקים מתאים למדי. מכיוון שמדובר על מקרים דינאמיים אנושים, ניסוח הקובע קביעה נחרצת אינו מתאים ומכיוון שכך נדרש ניסוח קזואיסטי אשר נותן מענה מקומי ולא בהכרח עקרוני. 
על רקע ניתוח זה בולט הרבה יותר החידוש אותו מחדשת התורה בכך שהיא בוחרת לכלול קובץ חוקים העוסק בענייני נזיקין בתורה עצמה. עובדה זו לבדה מלמדת על שינוי האופי של החוקים ממעמדם החילוני אל עבר מעמד דתי. בשפה מעט שונה, נוכל לומר שהתורה מעבירה את תחום דיני הנזיקין מדיני הממונות הקשורים בבין אדם לחברו אל עבר תחום האיסורים ובן אדם למקום. בכך שדיני נזיקין מופיעים בתורה הם אינם חשבונו של האדם אל מול חברו אלא האדם נדרש לעמוד מול הקב"ה עצמו ולתת את הדין. לפי ניתוח נראה שיקבל התשלום שני פנים שונות. לפי התפיסה הממונית של דיני הנזיקין התשלום מהווה כמעין פיצוי וצדק כלפי חברי ומכיוון שכך מתאפשר לו למחול על התשלום. לעומת זאת, התפיסה האיסורית תגרוס שגם אם חברי מוחל עלי לשלם כדי לצאת ידי חובה כלפי הקב"ה. התשלום אינו מהווה תשלום בלבד אלא נושא אופי של כפרה על המעשה האסור אותו ביצע האדם. 
בהצגה זו של הדברים הצגנו את שני הקטבים השונים. ברם, נראה שהתורה אינה הולכת לאחד הקטבים אלא יוצרת שילוב מסויים בין השניים. כפי שציינו לעיל מקומה של פרשת משפטים לאחר עשרת הדיברות המנוסחות בצורה אפודיקטית לגמרי. על רקע עובדה זו מודגשת יותר בחירתה של התורה להתנסח בדיני הנזיקין בצורה קזואיסטית. כפי שאמרנו התנסחות בצורה אפודיקטית הינה צורה המצויה אך ורק במסורות היהודית. התנסחות בצורה מוחלטת שכזו יוצרת מערכת טקסית ומוחלטת של ערכים. כשהתורה כותבת "לא תרצח", מדובר על ערך שאינו בר שינוי. אין מדובר על מקרה פרטי שהתרחש כך או אחרת, אשר בשינוי קל יהיה בעל דין אחר אלא בערך המתאים לכל מקום ולכל זמן. אם כן, ההתנסחות בצורה הקזואיסטית מצביעה דווקא על הקוטב הממוני הדינאמי של דיני הנזיקין ולא על הקוטב האיסורי. התנסחות כפולה זו, בה מצד אחד מופיעים חוקי הנזיקין בתוך קודקס דתי ומצד שני מנוסחים החוקים בצורה מקומית קזואיסטית יוצרת מתח מובנה בין תחום האיסור לתחום הממון. ברם, התורה אינה מספקת לנו פיתרון מפורש כיצד לייצר מערכת זו בה מתח זה נשמר. 
על רקע מתח נראה שהשאלה ,כיצד ניתן לייסד מערכת המשמרת את הקטבים השונים, הופכת לרלוונטית ביותר. אחת המחלוקות הידועות הינה "תנאי שבממון". בכל התורה כולה ישנה הסכמה גורפת שהמתנה על מה שכתוב בתורה תנאו בטל. ברם, דווקא בממון חולקים ר' יהודה ור' מאיר. ר' יהודה סובר שתנאי בדבר של ממון קיים ואילו ר' מאיר סובר שהתנאי בטל. בצורה פשוטה נוכל לומר שמחלוקת זו המתרחשת על רקע ממון בלבד מסמלת את המתח בין שני הקטבים. מצד אחד, עומד ר' מאיר התופס את דיני הנזיקין ככל אחת מן המצוות ולכן גם תנאי הקשור בהם יבטל. לעומתו, עומד ר' יהודה התופס את דיני הנזיקין בפן הממוני-אנושי ומכיוון שכך המתנה תנאו קיים. 
אומנם, ניתן לפרש את המחלוקת כפי שפירשנו. ברם, הסבר זה אינו ממצה את המתח אותו העלינו לעיל. האם סבור ר' מאיר שאדם אינו יכול למחול על זכותו לקבל ממון? האם לדעתו אין בתשלום מימד של "בין אדם לחברו"? ואילו ר' יהודה, מה עמדתו מותירה מכך שהדינים אכן נכתבו בתורה? מה עשתה התורה בכך שהיא כללה את דיני הנזיקין בתוכה?
בלא להתייחס למחלוקת בין ר' מאיר לר' יהודה ניתן לומר, שאחת התוצאות של המתח שהתורה יוצרת הי שהאנושיות עצמה הופכת להיות ערך דתי. בניסוח אחר נוכל לומר שהקב"ה מניח לנו להחליף את המערכת לפי צורכנו ברם, החלפה זו אינה מעשה אנושי בלבד אלא היא היא הברית. האמירה שעולה מכך שהקב"ה בוחר להכניס את דיני הנזיקין בתורה מבטאת בצורה חזקה היא, שהקב"ה חפץ בכך שננהל את העולם בצורה הצודקת והנכונה ביותר. מכיוון שהעולם הוא דינאמי ומשתנה יש צורך בשינוי החוקים לעיתים תכופות אך שינוי זה אינו עזיבת התורה אלא ישום הברית בצורה המלאה. זאת הסיבה שהתורה אינה בוחרת להתנסח בצורה אפודיקטית אשר אינה מאפשרת החלפה זו אלא דווקא בצורה קזואיסטית הנותנת מענה מקומי לסיטואציה ספציפית. אנו ממשיכים ניסוח זה וממשיכים תת מענה לכל סיטואציה לפי צורכה.
על רקע זה ניתן לראות את מחלוקתם של ר' יהודה ור' מאיר. השאלה המכוננת את המחלוקת הינה כיצד ניתן לתת את המענה הצודק ביותר לכל מקרה תוך שמירת המתח המובנה אותו ראינו לעיל. נראה שנוכל להסביר שהמחלוקת של ר' מאיר ור' יהודה אינה מהותית אלא רטורית בלבד. ר' מאיר סובר שהתניה מראש שאינה מקבלת את חוקי התורה אינה יכולה לשמר את מימד הברית. הסיבה לכך היא שאדם אינו יכול לבוא ולהגיד לתורה שדבריה אינה מקובלים עליו. במובן מסויים התניה על הכתוב בתורה מהווה התרסה שאינה יכולה להתקבל. אף ר' מאיר מבין שהדין הספציפי אינו יכול לתת לעולם הדינאמי והמשתנה צדק. אלא שלדעתו השינוי צריך להיות עדין. כפי שלא ניתן להתנות על שביעית ונצרכים לפרוזבול כך גם בממונות אנו נזקקים לדרך יותר עדינה ולא התרסה ישירה. לעומתו, סובר ר' יהודה, שמימד הברית מתקיים אף כשאני מתנה מראש ומוותר על מערכת החוקים וזאת כיוון שהתנאי תמיד צריך להתייחס לעבר. עצם העובדה שאני מתנה מצביעה על היחס שלי אחורה אל התורה וגורר בעקבותיו את הבירור של מה אכן כתוב בתורה ומדוע אני לא בוחר בו.

